**ΚΕΦ.25 Το Βυζάντιο φτάνει στο απόγειο της ακμής του.**

1. **Ποιοι κυβέρνησαν το βυζαντινό κράτος από τον 9ο ως τον 11ο αιώνα;**

Από τον 9ο έως τον 11ο αιώνα το Βυζαντινό κράτος κυβέρνησαν αυτοκράτορες της **μακεδονικής δυναστείας.**

**2. Ποια μέτρα πήραν για την αντιμετώπιση των εξωτερικών θεμάτων;**

* Οργάνωσαν αξιόμαχο στρατό και απελευθέρωσαν πολλά από τα κατακτημένα βυζαντινά εδάφη, στην Ανατολή, στη Δύση και στα Βαλκάνια.
* Έκλεισαν συνθήκες ειρήνης και φιλίας με τους λαούς του Βορρά και διέδωσαν το χριστιανισμό και το βυζαντινό πολιτισμό στις χώρες τους.
* Ξαναπήραν από τους Σαρακηνούς τον έλεγχο των θαλάσσιων δρόμων και τα βυζαντινά εμπορικά καράβια ανοίχτηκαν ξανά στο Αιγαίο, τη Μεσόγειο, την Αδριατική και τη νότια Ιταλία.

1. **Ποια μέτρα πήραν για την εσωτερική οργάνωση και καλή λειτουργία του κράτους;**

* Οργάνωσαν καλύτερα **τα Θέματα** της αυτοκρατορίας και πρόσθεσαν σ’ αυτά και νέα από τις απελευθερωμένες και τις ακριτικές περιοχές.
* Επανέφεραν την ηρεμία στην ταραγμένη εκκλησία μετά τις διαμάχες της εικονομαχίας και την έστρεψαν σε έργα ειρηνικά και φιλανθρωπικά.
* Ρύθμισαν με νέους νόμους **(Επαναγωγή** και **Πρόχειρο Νόμο**) τα καθήκοντα των αρχόντων, όρισαν τις σχέσεις Κράτους και Εκκλησίας και προσάρμοσαν το δίκαιο στις συνθήκες της εποχής.
* Με το «**Επαρχιακό βιβλίο**» ρύθμισαν τα θέματα των εμπορικών συναλλαγών και έβαλαν τάξη στη λειτουργία των βιοτεχνιών και των επαγγελματιών, καθώς και στα όρια κέρδους καθενός.
* Συνέχισαν την προσπάθεια των Ισαύρων για την προστασία των μικροϊδιοκτητών και των ελεύθερων γεωργών από τους δυνατούς και επέβαλλαν σ' αυτούς το νόμο του «**Αλληλέγγυου**». Αυτός όριζε ότι **οι πλούσιοι γαιοκτήμονες, μαζί με τους δικούς τους φόρους, πληρώνουν στο κράτος και τους φόρους των φτωχών γειτόνων τους, όταν εκείνοι αδυνατούν.**

1. **Γιατί η περίοδος αυτή (9ος – 11ος αι.) ονομάστηκε «χρυσή εποχή του Βυζαντίου»;**

Τα μέτρα που πήραν οι αυτοκράτορες της μακεδονικής δυναστείας βοήθησαν στην ανάπτυξη της γεωργίας, της βιοτεχνίας, της ναυτιλίας και του εμπορίου. Έφεραν πλούτο και δόξα στην αυτοκρατορία. Η περίοδος αυτή ήταν από τις πιο λαμπρές για την αυτοκρατορία και ονομάστηκε «χρυσή εποχή του Βυζαντίου».

**ΕΡΓΑΣΙΑ ΣΤΟ ΤΕΤΡΑΔΙΟ**

Πιστεύεις ότι ο νόμος του Αλληλέγγυου ήταν δίκαιος ή όχι; Θεωρείς ότι βοήθησε τους οικονομικά αδύναμους; Θα μπορούσε να εφαρμοστεί και στις μέρες μας;

(Διατύπωσε τη γνώμη σου με επιχειρήματα και παραδείγματα)